له اسرایل سره د اوربند لپاره د حماس شرط
د فلسطین وسله واله ډله حماس وایي د اسرائیل سره یې په دې شرط د یو کلن اوربند وړاندیز کړی چې غزې ته د تگ راتگ لارې خلاصې کړې.
په همدې ډول ملگرو ملتو هم په اسرائیل غږ کړی چې غزې ته د بشري مرستو د رسولو لپاره باید ټولې لارې خلاصې کړې. بلخوا د اروپایي ټولنې د استازو په گډون په مصر کې اوس هم د سولې د ټینگولو لپاره دپلوماتیکي هڅې رواني دي. اسرائیل د جمعې په ورځ د غزې سره د پیاده تگ راتگ لار پرانیستله چې ژورنالستان او خیریه کارکوونکي د اسرائیل د برید نه رووسته په لومړي ځل د غزې تراډې ته ننوتل. د ملگرو ملتو د بشري مرستو مشر جان هومز وویل لارې باید نه یوازی د بشري مرستو لپاره بلکې په بشپړه توگه د سوداگرو او عامه ترافیک پرمخ هم خلاځې شي. بلخوا اروپایي ټولنې په مصر فشار راوړی چې غزې ته د وسلو د قاچاق مخنیوی وکړې. د اروپایي ټولنې په اند حماس ته د وسلو قاچاق د پایه اره سولې په لار کې یو ستر خنډ جوړ کړیدی. د منځني ختیځ په اړه په برسلز کې د اروپایي ټولنې د اوو ویشتو هیوادو د بهرنیو چارو د وزیرانو غونډې ته د اردن او ترکیې د بهرنیو چارو وزیران هم بلل شوي وو. سوال دا دی چې ایا حماس به د اروپایي ټولنې د سولې د هڅو درناوی وکړې او که نه او د بحث دویمه موضوع دا ده چې مصر څه ډول په دې قانع کړې چې غزې ته د وسلو د قاچاق بشپړ مخنیوی وکړې. د برتانیې د بهرنیو چارو وزیر دیوید میلیبند په دې ټینگار وکړ چې د وسلو د قاچاق د مخنیوی نه پرته به د تلپاتي پولې هڅې نیمگړي وي. ددې ترڅنگ ښاغلي میلیبند د فلسطینیانو یوموټی کیدل هم حتمي وبلل. د اروپایي هیوادو د بهرنیو چارو وزیرانو د فلسطین په خپلواکه اداره چې په دې غونډه کې یې ریاض مالکي نمایندگي کوله هم فشار راوړ چې د حماس سره د پخلاینې خبرو ته کیني او یو واحد حکومت جوړ کړې چې د اسرائیل سره د خبرو اترو واک ولري. ښاغلی مالکي د میانه روه جمهور رئیس محمود عباس د حکومت غړی دی چې یوازي په لویدیځه غاړه واکمن دی. حماس په دوه زره اووم کال کې د الفتحې سره د یوې خونړې جگړې نه وروسته په غزه باندې واکمن شو.